ພວກຂີ່ລົດຈັກ ຫລາຍແສນຄົນ ຮ່ວມສະຫລອງວັນ Memorial Day 
ພວກຂີ່​ລົດຈັກ​ນັບແສນໆຄົນ ​ພາກັນຂີ່​ລົດ​ຈັກ​ເຂົ້າ​ມາ​ຍັງ ວໍ​ຊິງ​ຕັນ ໃນວັນອາທິດວານນີ້​​ ເພື່ອ​ໃຫ້ກຽດ​​ແກ່​​ນັກ​ລົບ​ເກົ່າ.
ໄດ້ມີພວກຂີ່ລົດຈັກຈໍານວນນັບແສນ ພາກັນຂີ່ລົດຈັກເຂົ້າມາ ຍັງນະຄອນຫລວງວໍຊິງຕັນ ໃນວັນອາທິດວານນີ້ ເພື່ອໃຫ້ກຽດແກ່ບັນດານັກລົບເກົ່າ ແລະພວກທີ່ໄດ້ສະລະຊີບ ຫລື ບໍ່ກໍຖືກຈັບໄປ ໃນລະຫວ່າງທີ່ປະຕິບັດໜ້າທີ່ເປັນທະຫານຮັບໃຊ້ຊາດຢູ່ນັ້ນ ບັນດານັກຂີ່ລົດຈັກເຫຼົ່ານັ້ນ ທີ່ມາຈາກທົ່ວທຸກຫົນທຸກແຫ່ງໃນສະຫະລັດ ໄດ້ໄປຮວມຕົວກັນ ທີ່ທໍານຽບຫ້າແຈ ແຄມແມ່ນໍ້າ Potomac ທາງຝັ່ງລັດເວີຈີເນຍ ແລ້ວພາກັນຂີ່ລົດຂ້າມໄປຍັງ ອະນຸສາວະລີນັກລົບເກົ່າຫວຽດນາມ ໃນວໍຊິງຕັນ ຫລາຍໆຄົນພາກັນປັກທຸງຊາດອະເມຣິ ກັນ ໃສ່ລົດຂອງພວກເຂົາເຈົ້າ ຫຼືບໍ່ກໍມີຄົນນັ່ງຊ້ອນທ້າຍຢູ່ທາງຫຼັງໂບກທຸງຊາດ ໃຫ້ແກ່ຝຸງຊົນ ທີ່ຢືນຢູ່ແຄມຖະໜົນ ສົ່ງສຽງເຊຍສະໜັບສະໜຸນ ຂະນະທີ່ຂະບວນລົດຈັກຂອງເຂົາເຈົ້າແລ່ນ ກາຍໄປນັ້ນ ກິດຈະກໍາດັ່ງກ່າວນີ້ແມ່ນໄດ້ປະຕິບັດກັນເປັນປະຈໍາທຸກໆປີ ຊຶ່ງປີນີ້ກໍເປັນປີທີ 25 ແລະໄດ້ຈັດໃຫ້ຖືກກັບວັນລະລຶກເຖິງດວງວິນຍານຂອງທະຫານຫານທີ່ໄດ້ເສຍຊີວິດໃນປາງສົງຄາມຕ່າງໆ ຫຼືເອີ້ນກັນວ່າ Memorial Day ຊຶ່ງກົງກັບວັນຈັນມື້ນີ້ ທີ່ເປັນວັນພັກແຫ່ງຊາດ ເພື່ອລະນຶກເຖິງຄຸນງາມຄວາມດີຂອງບັນດາຜູ້ທີ່ເສຍສະລະເລືອດເນື້ອເຊື້ອໄຂແລະບັນດາທະຫານຜ່ານເສິກທັງຫຼາຍ ຫ້ອງການຕ່າງໆຂອງລັດຖະບານ, ໂຮງຮຽນແລະສະຖາບັນການເງິນທັງຫຼາຍ ແມ່ນປິດບໍລິການ ສະຫລອງວັນ Memorial Day ນີ້